કૅમ્પા કોલા કમ્પાઉન્ડમાં આવેલાં બિલ્ડિંગોના ગેરકાયદે માળ તોડવા સામે સુપ્રીમ કોર્ટે ગઈ કાલે સુઓ મોટો ઍક્શન લઈને ૨૦૧૪ની ૩૧ મે સુધી સ્ટે આપતાં ગઈ કાલે ચિંતા અને આક્રોશ બાદ આનંદ અને ઉજવણીનો માહોલ જોવા મળ્યો હતો. કોર્ટે‍ આપેલી રાહતનો સહર્ષ સ્વીકાર કરતાં કૅમ્પા કોલા કમ્પાઉન્ડના રહેવાસીઓનું કહેવું હતું કે હજી સુધી લડાઈ પૂરી નથી થઈ, અમારી પૂરી જીત નથી થઈ. એમ છતાં તેમણે કોર્ટની રાહતને વધાવતાં ફટાકડા ફોડી એકબીજાનું મોઢું મીઠું કરાવીને ઉજવણી કરી હતી અને દિવાળી મનાવી હતી. સાત મહિનાની રાહત ગઈ કાલે મળી હતી અને આ સાથે હવે આશરે ૧૧ મહિના માટે તોડકામ અટકી જશે, કારણ કે જૂનથી સપ્ટેમ્બર દરમ્યાન આમેય સુધરાઈ માનવતાના ધોરણે કોઈ પણ પ્રકારનું તોડકામ નથી કરતી.